Inihahandog ng Bibliya Para sa mga Bata Ang Mayaman at ang Dukha
Isinulat ni: Edward Hughes Inilarawan nila: M. Maillot at Lazarus Alastair Paterson Ibinagay nila: M. Maillot at Sarah S. Isinalin ni: Christine Cornejo Inilimbag at ipinamamahagi ng Bible for Children ©2020 Bible for Children, Inc. Pahintulot: Ang materyal na ito ay maaaring makopya o malimbag, ngunit hindi maaaring ipagbili.
Alam ni Hesus na maraming lider ng simbahan na mas nagmamahal sa kayamanan higit sa Diyos. Kaya't sa Kanyang kwento ay may dalawang lalaki, isang mayaman at isang mahirap.
Sinasabi sa kwento na walang kahulugan na magkaroon ng kayamanan ngunit walang Diyos. Ang kayamanan ay hindi maaaring bumili ng buhay kasama ang Diyos sa Langit.
May isang mayamang laging nagdaramit ng mamahalin. Ang bihis niya ay tulad ng isang hari.
Ang mayaman na ito ay saganang-sagana sa pagkain. Bawat pagkain ay tulad ng isang malaking piging. Siya ay may maraming salapi at maaring makabili ng anumang bagay na gusto niya kainin sa almusal, tanghalian, hapunan - at kahit meryenda.
Sa pintuan ng bahay ng mayaman ay may isang pulubi na maysakit at nagugutom. Ang kanyang pangalan ay Lazaro.
Mahina si Lazaro at puno ng mga sugat. Maaaring siya ay may isang sakit. Ang hiwa at pasa sa kanyang katawan ay maaring mula sa mga taong sinasaktan siya. Maari din na ang kanyang mga sugat ay dahil sa kawalan ng masustansyang pagkain tulad ng gatas, gulay at protina.
Sabik sa pagkain si Lazaro. Siya ay masaya kahit lamang sa mumong nahuhulog mula sa hapag ng mayamang lalaki.
Ang mga ligaw na aso ay lumalapit sa pulubing si Lazaro. Sinisinghot at dinidilaan ang kanyang mga sugat. Parang walang tao na nakikialam na si Lazaro ay nagugutom.
Isang umaga, si Lazaro ay hindi na nagising. Ang pulubi na gutom at walang kaibigan ay patay na.
Ngunit ang kasiyahan sa buhay ni Lazaro ay nagsimula ng siya ay namatay. Sinabi ni Hesus sa Kanyang kwento na mga anghel ang nagdala kay Lazaro upang makapiling si Abraham. Binigyan ng Diyos ng kaginhawahan si Lazaro.
Samantala, ang mayamang lalaki ay namatay din. Hindi mailigtas ng anumang salapi ang kanyang buhay. Walang sinumang makapipigil sa kamatayan.
Ang mayamang lalaki ay inilibing. Marahil ito ay isang malaking libing. Siya ay pinuri ng mga tao dahilan sa kanyang pagiging matalino at matagumpay. Ngunit ang mga papuring ito ay hindi makatulong sa mayamang lalaki. Siya ay nasa impyerno.
Sa impyerno, ang mayaman ay sumigaw, "Amang Abraham, ipadala niyo si Lazaro upang isawsaw sa tubig ang dulo ng kanyang daliri at basain ang aking dila, dahil ako'y naghihirap sa apoy na ito."
"Nagpasasa ka sa buhay noong ikaw ay nasa lupa, at si Lazaro ay walang-wala," ang paalala ni Abraham. "Si Lazaro ngayon ay nasa kaginhawahan ng Diyos at ikaw ay nagdurusa. May malaking bangin sa gitna natin at walang sinuman ang maaring makatawid."
Ipinakiusap ng mayaman, "Papuntahin na lamang ninyo si Lazaro sa aking limang kapatid na lalaki, upang sila'y bigyang-babala. Hindi ko nais na sila ay humantong sa dakong ito ng pagdurusa."
"Nasa iyong mga kapatid ang Salita ng Diyos," sagot ni Abraham. Kung hindi naniniwala sa Biblia ang limang kapatid na lalaki, hindi rin sila maniniwala kay Lazaro na isang patay na muling nabuhay.
Nang matapos si Hesus sa pagkwento tungkol sa mayaman at kay Lazaro, maaring ang mga lider ng templo ay napaisip, "Mahal ko ba ang kayamanan ng higit sa pagmamahal ko sa Diyos?" Ngayon alam nila kung ano ang mangyayari kung hindi nila diringgin ang Salita ng Diyos.
Ang Mayaman at ang Dukha isang kuwentong nanggagaling sa Salita ng Diyos, ang Bibliya, makikita sa Lucas 16 "Ang bukas ng iyong mga Salita ay nagbibigay ng liwanag." Mga Awit 119:130
Sinasabi sa kuwentong ito mula sa Bibliya ang tungkol sa ating kahanga-hangang Diyos na Siyang lumikha sa atin at nais Niya na makilala natin Siya. Alam ng Diyos na tayo'y nakagawa ng masasamang bagay na tinatawag Niyang kasalanan. Ang parusa sa kasalanan ay kamatayan ngunit lubos ang pagmamahal ng Diyos sa atin kaya't ipinadala Niya ang Kanyang Anak na si Hesus na Siyang napako at namatay sa Krus upang pagbayaran ang ating mga kasalanan. Subalit hindi nanatiling patay si Hesus. Nabuhay Siyang muli at bumalik sa langit! Kung mananampalataya ka kay Hesus at hihingi ng kapatawaran sa iyong mga kasalanan, papatawarin ka Niya. Siya ay darating at mananahan sa iyong buhay magpakailanman. Kung ibig mong maligtas at mapatawad sa iyong kasalanan, narito ang isang panalangin na maaari mong tularan: "Mahal kong Diyos, naniniwala po ako na si Hesus ay namatay para sa akin, ngunit Siya ay nabuhay muli. Tinatanggap ko po kayo sa aking buhay at patawarin Ninyo po ako sa aking mga kasalanan upang ako'y magkaroon ngayon ng bagong buhay, at sa isang araw ay makasama Kayo magpakailanman. Tulungan po Ninyo akong mamuhay bilang Inyong anak. Amen." Basahin ang Bibliya at manalangin sa Diyos araw-araw! Juan 3:16